Ο **Θεόφιλος Σεχίδης** (1972-12 Φεβρουαρίου 2019) ήταν Έλληνας πολυανθρωποκτόνος. Ο Σεχίδης έγινε γνωστός για τη δολοφονία και τον τεμαχισμό πέντε μελών της οικογένειάς του.

Βιογραφία
---------

### Πρώιμα χρόνια

Ο Σεχίδης γεννήθηκε και μεγάλωσε στην περιοχή Λιμένας της Θάσου. Την περίοδο των φόνων, σπούδαζε στη Νομική Σχολή του Πανεπιστημίου Θράκης.

### Οπλοκατοχή

Στις 21 Ιουλίου του 1996, ο Σεχίδης είχε συλληφθεί για οπλοκατοχή (κοντόκαννη καραμπίνα, κυνηγετικό όπλο, φυσίγγια), έπειτα από έλεγχο της αστυνομίας στο αυτοκίνητό του στην Καβάλα. Καταδικάστηκε σε φυλάκιση δέκα μηνών με πρόστιμο 700.000 δραχμές, αλλά αφέθηκε ελεύθερος, διότι είχε λευκό ποινικό μητρώο.

### Δολοφονίες

Στις 8 Αυγούστου του 1996 και σε ηλικία 24 χρόνων, έγινε γνωστό ότι σκότωσε και τεμάχισε μέλη της οικογένειάς του, διότι πίστευε πως εκείνοι είχαν συνωμοτήσει εναντίον του με σκοπό να τον σκοτώσουν. Οι φόνοι διεπράχθησαν στις 19 και 20 Μαΐου του 1996 στη Θάσο.

Ο πρώτος του φόνος ήταν αυτός του 58χρονου θείου του, τον οποίο αρχικά έσπρωξε από γκρεμό της Ακρόπολης του Λιμένα στη Θάσο, έπειτα από λογομαχία διότι πίστευε ότι ήθελε να τον σκοτώσει. Έπειτα, έκοψε το κεφάλι του "για να μην βασανίζεται άλλο". Έπειτα, πυροβόλησε τον 55χρονο πατέρα του, Δημήτρη, επειδή ο δεύτερος κρατούσε μαχαίρι, φοβούμενος ότι ήθελε να τον δολοφονήσει. Έκοψε την καρωτίδα αρτηρία του. Στη συνέχεια, σκότωσε την 48χρονη μητέρα του, Μαρία, αποκεφαλίζοντάς τη χρησιμοποιώντας δύο μαχαίρια, καθώς και αυτή κρατούσε μαχαίρι, και έπειτα την 27χρονη αδερφή του, Έμμυ (Ερμιόνη) Σεχίδη, με τον ίδιο τρόπο. Ο Σεχίδης αφαίρεσε τους εγκεφάλους των θυμάτων και τους διατήρησε στο ψυγείο, για "μεταγενέστερη μελέτη". Την επόμενη ημέρα, η 75χρονη γιαγιά του Σεχίδη, Ερμιόνη, πήγε στο σπίτι της οικογένειας και εκείνος τη σκότωσε επίσης με τον παραπάνω τρόπο. Ισχυρίστηκε ότι εκείνη ήθελε να τον τραυματίσει με ένα μαχαίρι.

Την επόμενη μέρα, τεμάχισε όλα τα πτώματα με αλυσοπρίονα, εκτός από αυτό του θείου του, τα τοποθέτησε σε σακούλες σκουπιδιών και τα πέταξε στη χωματερή της Καβάλας.

Τα εγκλήματα άρχισαν να ερευνώνται, έπειτα από καταγγελία στη βελγική αστυνομία από την Ελένη Σεχίδη, η οποία κατοικούσε στο Βέλγιο και ήταν σύζυγος του θείου του Θεόφιλου Σεχίδη, για εξαφάνιση των μελών της οικογένειας Σεχίδη αλλά και του ίδιου. Όταν η αστυνομία δεν μπόρεσε να συγκεντρώσει επαρκή στοιχεία ώστε να συνεχίσει την έρευνα, η Σεχίδη ταξίδευσε στη Θάσο για να βρει τον σύζυγό της. Ο ίδιος, προσποιούνταν ότι δεν γνώριζε που βρίσκονται οι συγγενείς του και ότι τους έψαχνε και αυτός.

### Δίκη

Ο Σεχίδης δικάστηκε στις 20 Ιουνίου του 1997 στο Μικτό Ορκωτό Δικαστήριο Δράμας. Νωρίτερα, δήλωσε στην αστυνομία ότι διέπραξε τους φόνους σε άμυνα και όντας θύμα οικογενειακής συνωμοσίας, για το λόγο ότι του "έκαναν ψυχολογικό πόλεμο", επειδή ήξερε ότι ήταν "παιδί άλλης μάνας" και δεν του έλεγαν την αλήθεια.

Καταδικάστηκε σε πέντε φορές ισόβια. Μεταφέρθηκε στο Ψυχιατρείο Κρατουμένων των Φυλακών Κορυδαλλού. Παρότι κατέθεσε αίτηση αποφυλάκισης από το 2016 αυτή δεν έγινε δεκτή από το αρμόδιο δικαστικό συμβούλιο (έχει το δικαίωμα να ασκεί μία αίτηση αποφυλάκισης κάθε χρόνο από τη συμπλήρωση ορισμένου αριθμού χρόνων στη φυλακή, κατά τα οριζόμενα από το άρθρο 105 του Ποινικού Κώδικα).

**Θάνατος**

Ο Σεχίδης βρέθηκε νεκρός στις 12 Φεβρουαρίου 2019 στο ψυχιατρείο των φυλακών Κορυδαλλού. Η πιθανότερη αιτία θανάτου είναι η ανακοπή καρδιάς, καθώς αντιμετώπιζε σοβαρά καρδιολογικά προβλήματα τα τελευταία χρόνια της ζωής του (ήταν υπέρβαρος) και λάμβανε φαρμακευτική αγωγή. Είχε παρουσιάσει δυσκολία αναπνοής την ώρα του πρωινού του μπάνιου. Μεταφέρθηκε αμέσως στο νοσοκομείο κρατουμένων όπου εκεί διαπιστώθηκε ο θάνατός του.

Ιατρικές διαγνώσεις
-------------------

Έπειτα από 5μηνη παρακολούθηση της συμπεριφοράς του Σεχίδη, επιστήμονες ψυχιατρικής συμπέραναν ότι ο Σεχίδης πάσχει από σχιζότυπη διαταραχή προσωπικότητας, χωρίς όμως να χρήζει περίθαλψης, και του καταλογίστηκε "πλήρης ευθύνη και επίγνωση των πράξεών του". Ωστόσο, τονίστηκε η οικογενειακή του κατάσταση, η οποία είχε ιδιαιτερότητες και είχε ως αποτέλεσμα ο Σεχίδης να έχει βιώσει πολύ δύσκολες καταστάσεις. Στις 2 Ιουνίου του 1992, ο Σεχίδης υποβλήθηκε σε αξονική τομογραφία, στην οποία φάνηκε ότι είχε εγκεφαλικές ανωμαλίες. Μετά τη φυλάκισή του, υποβλήθηκε στην ίδια εξέταση, φέροντας ξανά ως αποτέλεσμα "μη φυσιολογικά ευρήματα". Το 2010, ο ψυχίατρος του Οργανισμού Κατά των Ναρκωτικών του Αττικού Νοσοκομείου, Γεώργιος Τζεφεράκος, δήλωσε ότι ο Σεχίδης πάσχει από σχιζοφρένεια, και όχι από σχιζότυπη διαταραχή.

Αναφορές στη μυθοπλασία
-----------------------

Η υπόθεση Σεχίδη ενέπνευσε το επεισόδιο της τηλεοπτικής σειράς *Κόκκινος Κύκλος*, *Δεσμοί Αίματος*, όπου τον ρόλο του Σεχίδη ενσάρκωσε ο Οδυσσέας Παπασπηλιόπουλος.

Παραπομπές
----------

1. ↑  «Πέθανε ο «Μακελάρης της Θάσου» Θεόφιλος Σεχίδης». *ProtoThema*. 12 Φεβρουαρίου 2019. Ανακτήθηκε στις 12 Φεβρουαρίου 2019.
2. ↑  «Βιασμοί, δολοφονίες και τεμαχισμένα πτώματα – Τα 5 πιο στυγερά εγκλήματα της Ελλάδας [εικόνες»].. Ανακτήθηκε στις 2017-11-22. [*νεκρός σύνδεσμος*]
3. 1 2 3 4 5 6  «Θεόφιλος Σεχίδης. Ο 24χρονος που σκότωσε και αποκεφάλισε τον πατέρα, τη μητέρα, την αδελφή, τη γιαγιά και έναν θείο του. Τεμάχισε τα πτώματα και έβαλε τα μυαλά των θυμάτων στο ψυγείο "για να τα μελετήσει" - ΜΗΧΑΝΗ ΤΟΥ ΧΡΟΝΟΥ». *www.mixanitouxronou.gr*. Ανακτήθηκε στις 9 Νοεμβρίου 2017.
4. 1 2  «Ο Θεόφιλος Σεχίδης που είχε δολοφονήσει την οικογένειά του αποφυλακίζεται (pics)».. Ανακτήθηκε στις 2017-11-09.
5. 1 2 3  «Ο «δόκτωρ Χάνιμπαλ» της Θάσου στο Ψυχιατρείο του Κορυδαλλού!». *δημοκρατία*. 4 Νοεμβρίου 2012. Αρχειοθετήθηκε από το πρωτότυπο στις 26 Οκτωβρίου 2017. Ανακτήθηκε στις 9 Νοεμβρίου 2017.
6. 1 2 3 4  «Αποφυλακίζεται και επιστρέφει στη Θάσο ο Θεόφιλος Σεχίδης; (ΦΩΤΟ) |thetoc.gr». *The TOC*. 2017-10-23.. Ανακτήθηκε στις 2017-11-09.
7. 1 2 3 4  TEAM, ZARPA. «Αποφυλακίζεται ο «κανίβαλος που άκουγε… Τσαϊκόφκσι», Θεόφιλος Σεχίδης 21 χρόνια μετά το έγκλημα | Zarpanews». *www.zarpanews.gr*. Αρχειοθετήθηκε από το πρωτότυπο στις 29 Οκτωβρίου 2017. Ανακτήθηκε στις 9 Νοεμβρίου 2017.
8. 1 2  «Θεόφιλος Σεχίδης, ο μαζικός δολοφόνος της Θάσου». *www.altemagazine.net*. Ανακτήθηκε στις 9 Νοεμβρίου 2017. [*νεκρός σύνδεσμος*]
9. 1 2 3 4 5 6  ©, Crime Times (2016-12-01). «Θεόφιλος Σεχίδης: Επιστροφή στην «ελεύθερη κοινωνία» το 2017; – Crime Times». *Crime Times*. Αρχειοθετήθηκε από το πρωτότυπο στις 2017-11-01.. Ανακτήθηκε στις 2017-11-09.
10. ↑  «Η Ανατριχιαστική Ιστορία του Θεόφιλου Σεχίδη, του Έλληνα «Χάνιμπαλ»» (στα gr). *Vice*. 2018-07-24.. Ανακτήθηκε στις 2018-11-26.
11. ↑  «Άρθρο 105 - Ποινικός Κώδικας - Κατάδικοι που δικαιούνται να απολυθούν». *Lawspot*. 2015-04-19.. Ανακτήθηκε στις 2018-11-26.
12. ↑  «Ο Οδυσσέας Παπασπηλιόπουλος που συζητήθηκε πολύ το καλοκαίρι». *LiFO*.. Ανακτήθηκε στις 2017-11-09.
13. ↑  «Όταν η ιστορία Σεχίδη ενέπνευσε επεισόδιο του «Κόκκινου Κύκλου» (VIDEO)». Αρχειοθετήθηκε από το πρωτότυπο στις 2017-10-24.. Ανακτήθηκε στις 2017-11-09.

Εξωτερικοί σύνδεσμοι
--------------------

* Σεχίδης στο *Athens Magazine*, 21 Οκτωβρίου 2014